Man in motorhuis vermoor, in seil toegedraai | Maroela Media
Gert Burger (65) van Kroonstad is in sy motorhuis ingewag voor hy talle kere met 'n mes gesteek en sy liggaam in 'n plastiekseil toegedraai is.
Burger is Saterdagoggend vroeg vlooimark toe om 'n paar goed te gaan koop en ook dorp toe om sy vrou, Martie, se medisyne te kry," het Linette Erasmus, Burger se dogter, gesê. "My ma het rumatoïede artritis en is bedlêend." Burger het met sy aankoms terug by die huis vir sy vrou haar medisyne gegee.
"My ouers se huis is baie veilig. Gewoonlik hou my pa met sy bakkie buite stil, dan sit hy die alarm af. Hy het by die agterdeur oopgesluit en die pakkies in die kombuis gesit."
Burger is hierna weer na buite om die bakkie in die motorhuis te trek. "Hy sou alles weer gesluit het. Daar is veiligheidshekke voor die motorhuis en die roldeur het ook 'n slot. Hulle moes hom gegryp het toe my pa die motorhuis oopgesluit het."
Volgens Erasmus word kamers in die huis langs haar ouerhuis uitverhuur en staan daar 'n woonwa langs die muur wat aan haar ouers se motorhuis grens. "Een van die moordenaars het in die woonwa gebly. Daar is 'n mes op die woonwa se dak en bebloede klere binne-in gevind."
Die motorhuis is 'n afdak wat toegebou is en aan die kant is die grensmure tot teen die dak verhoog. Die vermoede is dat die moordenaars deur 'n skrefie toegang tot die motorhuis gekry en toe een van die betonmuur se panele gebreek het om te vlug.
Volgens Erasmus het die veiligheidswagte met hul aankoms gesien hoe 'n man op die motorhuis se dak hardloop en in 'n aangrensende erf spring. Burger se selfoon en beursie word nog in dié stadium vermis.
Burger sou Dinsdag 66 geword het. Burger laat nog drie kinders, Ronel, Nick en Chris, asook agt kleinkinders en een agterkleinkind agter. Die familie reël tans dat Martie in 'n versorgingsoord gaan bly. Die egpaar het 23 jaar in die huis gewoon.
Kapt. Stephen Thakeng, 'n polisiewoordvoerder in die Vrystaat, het intussen bevestig 'n 19-jarige verdagte is in hegtenis geneem in verband met die moord. Die polisie volg alle leidrade op om nog 'n verdagte op te spoor.
Hoe absoluut verskriklik om te voel dat dit jou pa is!….Die Liewen Heer sal julle ook hierdeur houvas..
Oh dis verskriklik. Baie sterkte en mag God julle optel en dra in hierdie verskriklike moeilike tyd.
Verskriklik om te dink dat so iets in Kroonstad; helder oor dag kan gebeur. Ek besef geweld en moord is oral in Suid Afrika, maar dis nie asof ons die grootste dorp in Suid Afrika is nie :(
Baie hartseer. Sterkte aan elkeen hierdeur geraak.
Sterkte vir sy gesin en familie in die hartseer donker tyd . Hoe sinneloos en onnodig , dit net vir n selfoon en beursie met waarskynlik net n paar rand in . Ek het vir Gert persoonlik geken , hy was die soort wat nie eers n vlieg sou skade aandoen nie